ЛЪОСТЭН Георгий Чэлимэт и къуэр
2019 гъэм шыщхьэуIум и 20-м и ныбжьыр илъэс 84-м иту дунейм ехыжащ къэрал къулыкъущIэ цIэрыIуэ, къызэгъэпэщакIуэ Iэзэ Лъостэн Георгий Чэлимэт и къуэр.
Лъостэн Георгий Къэбэрдей-Балъкъэр Республикэм щыщ Шэрэдж щIыналъэм хыхьэ Аушыджэр къуажэм 1935 гъэм жэпуэгъуэм и 19-м къыщалъхуащ.
Налшык дэт 2-нэ курыт еджапIэр дыщэ медалкIэ къиуха нэужь, ар Бауман Н. и цIэр зэрихьэу Москва дэт техникэ училищэ нэхъыщхьэм щIэтIысхьащ икIи ари фIы дыдэу 1959 гъэм къиухащ.
Георгий Чэлимэт и къуэм блэкIа лIэщIыгъуэм и 60 гъэхэм Налшык политехникэ техникум къыщызэригъэпэщауэ щытащ икIи абы и унафэщIу илъэсийкIэ лэжьащ.
1970 гъэм къыщыщIэдзауэ 1976 гъэ пщIондэ Лъостэныр цIыхубэ депутатхэм я Налшык къалэ советым и унафэщIу лэжьащ икIи абы и къару куэд ирихьэлIащ Къэбэрдей-Балъкъэрым и къалащхьэм и инфраструктурэр, архитектурэ и лъэныкъуэкIэ и теплъэр егъэфIэкIуэным.
Гулъытэ зыхэлъ, IэнатIэм лэжьэкIэщIэхэр къыщыхэзылъхьэ цIыху гумызагъэм 1976 гъэм дзыхь хуащIауэ щытащ республикэм и къалащхьэм щыпсэухэм щыщ куэд щылажьэ IуэхущIапIэм — «Искож» комбинатышхуэм — и унафэ ищIыныр. А IуэхущIапIэм республикэм и экономикэм дежкIэ мыхьэнэшхуэ иIэт, фэ IэрыщIхэр, плащыпхъэхэр, вакъэ щащIкIэ къагъэсэбэп пкъыгъуэхэр къыщыщIагъэкIырт. УнафэщI къулыкъум зэрыпэрыта илъэсийм «Искож» комбинатыр КъБР-мрэ Урысей Федерацэмрэ я IуэхущIапIэ пажэхэм яхэту къекIуэкIащ.
1985 — 1988 гъэхэм Лъостэн Георгий Къэбэрдей-Балъкъэрым Къэрал резервымкIэ и комитетым и щIыналъэ къудамэм и унафэщIу лэжьащ, 1988 гъэм къыщыщIэдзауэ илъэ- ситхукIэ ар республикэм и Министрхэм я Советым и Аппаратым промышленностымкIэ и къудамэм Iэтащхьэу щытащ.
1992 гъэм Георгий Чэлимэт и къуэр Къэбэрдей-Балъкъэр Республикэм антимонопольнэ политикэмкIэ и къэрал комитетыщIэм и унафэщIу ягъэуващ икIи Iуэхум фIыуэ зэрыхищIыкIыр къигъэлъагъуэу 1997 гъэ пщIондэ и къулыкъур ирихьэкIащ. Шэч къытумыхьэу жыпIэ хъунущ Лъостэн Георгий Урысейм и Федеральнэ антимонопольнэ къулыкъум и щIыналъэ къудамэм и псыпэр хэзышахэм, а IуэхущIапIэм и лэжьыгъэр зэтезыухуахэм ящыщу зэрыщытар.
2006 — 2014 гъэхэм Лъостэныр Къэбэрдей-Балъкъэрым бизнесымкIэ и институтым хъыбарегъащIэ-къэхутэныгъэщIэхэр езыгъэкIуэкI и центрым и унафэщIу лэжьащ.
ГъащIэм къыхиха Iущыгъэхэр, илъэс куэдкIэ зригъэгъуэта Iэзагъэр абы 2013 гъэм къыщыщIэ- дзауэ къыщигъэлъэгъуащ КъБР-м и Жылагъуэ палатэм и Нэхъыжьхэм я советым, псэухукIи абы щылэжьащ.
Лъостэныр республикэм и Совет Нэхъыщхьэм и депутату щытащ. Хэкум и пащхьэ щиIэ фIыщIэхэм папщIэ абы дамыгъэ лъапIэхэр мызэ-мытIэу къыхуагъэфэщащ. Абыхэм яхэтщ ГуащIэдэкI Бэракъ Плъыжь орденыр, медаль, щIыхь тхылъ зэхуэмыдэхэр.
Лъостэн Георгий Чэлимэт и къуэр цIыху пэжу, цIыхухъум хэлъын хуей хьэл дахэхэр зыдэплъагъуу щытащ, Хэкум хьэлэлу къулыкъу хуищIащ. Къэбэрдей-Балъкъэрым и унафэщIхэми, и лэжьэгъухэми, республикэм щыпсэу цIыху къызэрыгуэкIхэми абы пщIэшхуэ хуащIырт.
Щыпсэуа зэманым и цIыху къызэрымыкIуэу щыта, хэкупсэ нэс Лъостэн Георгий Чэлимэт и къуэм и фэеплъ нэхур ар зыцIыхуу щыта псоми сыт щыгъуи ягу илъынщ.
КъБР-м и Жылагъуэ палатэм хэтхэр,
Дунейпсо, Къэбэрдей Хасэхэр.
